પાકિસ્તાનના સેનાધ્યક્ષ કમર બાજવાએ ફરી એક વાર ભારત વિરુદ્ધ ઝેર ઓકતાં જણાવ્યું હતું કે, અમે સરહદ પર વહેલાં લોહીનો બદલો લઈશું. ભારત અને પાકિસ્તાન વચ્ચે ૧૯૬૫માં થયેલાં યુદ્ધની ૫૩મી વરસી અને પાકિસ્તાનના સેના અને શહીદદિવસ નિમિત્તે ગુરુવારે રાવલપિંડીમાં આયોજિત સમારંભમાં બાજવાએ કહ્યું હતું કે, અમે સરહદ પર અત્યાર સુધી વહેલાં પાકિસ્તાની જવાનોનાં લોહીનો બદલો લઈશું. ૧૯૬૫ અને ૧૯૭૧નાં યુદ્ધોમાંથી અમે ઘણું શીખ્યાં છીએ. ૬ સપ્ટેમ્બરનો દિવસ પાકિસ્તાન માટે યાદગાર છે. આ દિવસે આપણાં મકાનો, શાળાઓ અને નેતાઓ પર હુમલા કરાયા હતા. પાકિસ્તાનને નબળો બનાવવાનું કાવતરું હતું. ૧૯૬૫માં ભારતીય સેનાએ રાતનાં અંધારમાં પાકિસ્તાન પર હુમલો કર્યો હતો પરંતુ પાકિસ્તાને આ હુમલાને નિષ્ફળ બનાવ્યો હતો. છેલ્લા બે દાયકાથી દેશ મુશ્કેલ સમયમાંથી પસાર થઈ રહ્યો છે. આજે પણ યુદ્ધ ચાલી રહ્યું છે.